text: KIF Kolding jagter prominent afløser for Kim Andersson 
  02 marts 2015 kl. 13.57
  Den tidligere Barcelona-stjerne Konstantin Igropulo er ifølge direktør Jens Boesen tæt på KIF Kolding.
  De danske håndboldmestre KIF Kolding København har et stort navn i kikkerten som afløser for Kim Andersson, der efter alt at dømme stopper i klubben til sommer.
  Afløseren på højre back kan meget vel blive den mangeårige russiske landsholdsprofil Konstantin Igropulo, der i øjeblikket er på kontrakt i Füchse Berlin.
  Overfor tv3sport.dk bekræfter KIF-direktør Jens Boesen, at en aftale kan være lige på trapperne.
  - Det er helt korrekt, at vi er i gang med at sikre os Konstantin Igropulo. Vi håber at have en aftale på plads inden for 14 dage, siger Jens Boesen.
  Inden han i 2012 kom til Füchse Berlin, havde Igropulo tre sæsoner i den spanske storklub FC Barcelona.
  Ifølge Boesen er der hård konkurrence om at sikre sig den eftertragtede underskrift. Blandt andre Flensburg-Handewitt skulle også være interesseret i russeren, der ifølge direktøren passer godt ind hos KIF Kolding København.
  - Han er en allroundspiller, som er god i forsvaret, og i angrebet er han god til at spille håndbold (med tryk på spille, red.). Han skyder ikke bare håndbold. Og det er vigtigt for os, siger Jens Boesen.
  